钦定古今图书集成/明伦汇编/家范典/第076卷 > 袁氏世范 > 《祭六伯母文》柳宗元
## 钦定古今图书集成/明伦汇编/家范典/第076卷 > 袁氏世范 > 《祭六伯母文》柳宗元

代叔父𫄸作

“维贞元十七年岁次辛巳二月癸巳朔二十五日丁
巳，侄男华州华阴县主簿𫄸，谨以清酌庶羞之奠，敬
祭于六伯母之灵：伏惟天锡考寿，神资淑德，高明而
和，柔惠且直。敬长慈幼，宗姻仰则。不偕贵位，孰不凄
恻。呜呼哀哉！”移天夙丧，丁此闵凶。主器继夭，莫承于
宗。懿彼贤女，孝诚自中。温温良人，竟扬德风。承顺必
敬，滑甘则丰。致养有荣，其道克终。天祸弊族，造承哀
讣。缠牵官事，奔哭无路。亦既请告，聿来京师。以号以
呼，祗拜堂帷。子姓雕落，宗门日衰，托于外姻，陈此灵
仪。幼女号恋，誓言固之，仁贤见容，曲遂其私。内顾孱
眇，祗益摧悲，诚愧于人，岂曰得宜。今岁调选，获参士
林，主其簿书，于华之阴。受禄虽微，莫遂曩心。夙驾东
征，祖軷将临。朔望是违，哀怀岂任。呜呼哀哉！